בס"ד , סיוון תשפ"ה , פרשת בהעלותך , יציאה לחופשת הקיץ

לבני הישיבה היקרים מאוד והוריהם

שלום רב .

**מה שלומכם ??**

**מה קורה בישיבה ??**

**מסיבות הסיום בישיבה ומסיבת בוגרי י"ב היקרים.** בשבוע האחרון כל תלמידי הישיבה ערכו ויערכו מסיבות סיום עם הרמי"ם. יש כיתות שיצאו כבר ליום כיף בבריכה , בבאולינג, בבקרי כיתה.... ובמקומות נוספים ויש כאלו שיעשו מסיבות סיום בשבוע הבא. כמו"כ כיתות ח' יצאו ביום ראשון הקרוב ליומיים של סמינריון בנושא – הכנה לחופש הגדול במדרשת רמות שפירא. כיתות ז'-ט' וכיתות ח' (לאחר חזרתם מהסמינריון) יערכו ימי ספורט וחלוקת צו'פרים בימי הכיף. אנו נערכים גם לסיומי מסכתות עם בני ח' שחלקם סיימו את מסכת תענית, וכן בנים נוספים מהישיבה שבחרו לסיים את השנה בסיומי מסכתות . אי"ה ביום רביעי הקרו אנו נארח את הגאון הרב הראשי לישראל הרב דוד לאו שליט"א, שישתתף איתנו בסיומים אלו.

**מסיבת בוגרי י"ב** תתקיים אי"ה בישיבה יחד עם ההורים וכל צוות הישיבה ביום שלישי הקרוב כ"א סיוון. הוזמנו אורחים רבים וחשובים וכמובן ההורים החשובים למסיבת הסיום. יש לנו המון נחת ממחזור המסיימים – מחזור כ"ה.

**חלוקת תעודות – מחצית ב'** . בני הישיבה יקבלו את תעודות סיום השנה ביום חמישי הקרוב כ"ג סיוון 19/6 .

**לימוד תורה בחופש הגדול בישיבתנו . ב"ה הקמנו מסגרות ללימוד תורה לכל ימי הקיץ**. אנו נמצאים בימים שבהם כוחות הביטחון וההצלה מגויסים ולחימה בחזיתות שונות מתנהלת ללא הפסק. מתיחות רבה בחזית האיראנית וסכנות רבות אורבות מבית ומחוץ. **ימים שאי אפשר לנהוג כבשגרה אלא יש צורך בהטיית כתף למאמץ הלאומי.**ישיבת גבעת שמואל תתרום את חלקה  גם בלימוד תורה. **הישיבה  תקיים לימוד יומי במסכת ראש השנה במסגרת העמוד היומי.** צוות נבחר מהר"מים יקיים שיעורים יומיים בזום מידי ערב . אי"ה בתחילת שבוע הבא אפרסם לוח חופש עם שיעורי התורה במסכת ראש השנה , שייערכו מידי ערב בזום. כל תלמיד שירשם בקישור שנשלח בקבוצות של התלמידים יקבל חינם, חוברת סוגיות ועזרים ללימוד המסכת. **אני מבקש מאוד מההורים שתעודדו את הבנים לקחת חלק במיזם החשוב.** **אנחנו בע"ה נודיע בשבוע הבא על מיזמים נוספים בחיזוק לימוד התורה בחופש הגדול.**

**ציוד של תלמידים שנשאר בישיבה .** במהלך השנה הצטברו ספרים, המון בגדים ורכוש נוסף בישיבה. אפשר  לבוא גם בימי החופשה הראשונים, לעבור בכיתות וליד חדר ההנהלה האדמיניסטרטיבית ובמיוחד בבתי המדרש לאתר שם בגדים אבודים.

**תודות .** ברצוני להודות מאוד לכל צוות הישיבה על שנה של עבודה מאומצת וקשה מתוך לב ענק . צוות הישיבה עבד בשנה קשה זו במסירות רבה, כפי שעובד ב"ה כבר שנים רבות. **אני מודה לכולם על העשייה החינוכית, על החשיבה הבעת והעשייה המרובה ותודה על שליחות אמתית של כל אחת ואחד לטובת בני הישיבה.**

**וזאת ההזדמנות** לומר תודה רבה למועצת ההורים הנפלאה . ליו"ר מר ינקי אברמוביץ , למועצת ההורים כולה על התמיכה בישיבה ועל מתנות אין סופיות שקיבלו צוות הישיבה מכם . כמו"כ תודה רבה להורי הישיבה היקרים על הפירגונים האין סופיים במהלך השנה, ולתלמידים המתוקים שלנו שאין דברים כאלו בשום מקום בעולם. **בנים יקרים - תודה על לימודיכם בישיבה שלנו , כולנו זכינו בכם !!!!**

**ועתה לפרשת השבוע – פרשת בהעלותך .**

חז"ל קבעו במשנה בפרקי אבות ש- **"השעמום מביא לידי בטלה והבטלה מביאה לידי חטא"**.

החופש הגדול הוא כבר בבחינת "סמוך ונראה" וכשמגיע החופש יש לנו – אנשי החינוך, ולי במיוחד חששות רבים . מה יעשו הבנים בחופש הגדול ???? איך הבנים היקרים שספגו כ"כ הרבה במשך השנה , חו"ח לא יאבדו הכול בחופש ?? איך הבנים ימלאו את זמנם בתוכן ? איך הם לא יגיעו לידי בטלה ?

**נראה לי שניתן לראות בפרשת השבוע מה עושה הבטלה לאדם .**

**מי יאכילנו בשר ???**

בפרשת השבוע אנו מוצאים תיאור דרמטי של **"הבהלה לבשר".**

על פניו, הסיבה לתשוקת הבשר נעוצה בתקופה הארוכה בה אוכלים בני ישראל במדבר רק "מן", וכעת פשוט נמאס להם והאספסוף פותח בקיטורים ומדביק את העם באמירת "מי יאכילנו בשר".

**איך ייתכן שהעם הגיעו לידי מצב של אמירה משונה כזו , וכי חסר להם אוכל ????**

אם נשים לב , מרגע זה מתנהלת הפרשה כולה באופן בלתי מובן לחלוטין.

ראשית , תגובתו של משה לבקשה זו הינה מדהימה וחריגה. משה פונה אל ה' ואומר לו **:"האנוכי הריתי את כל העם הזה.....כי תאמר אלי שאהו בחיקך...."** , במילים אחרות- אין לי יותר כוח לעם הזה , קח אותם ממני !!

מה קורה למשה ??? וכי זו הפעם הראשונה שהעם "מקטרים" , הרי בחטאים שנראים הרבה יותר חמורים כמו חטא העגל , חטא המרגלים , שם משה יוצא לטובת העם בחירוף נפש ואומר : **"ואם אין מחני נא מספרך אשר כתבת"** , ממש חירוף נפש , משה מוכן לרדת מכל עניין ההצלה של עם ישראל אם ה' לא יסלח לעם , וכאן לפתע משה אומר – קח אותם , לא רוצה אותם יותר , מה קרה למשה , וכי הוא מתייאש דווקא בעניין אנושי פשוט , העם רוצה לגוון את האוכל , הם רוצים אוכל יותר משובח , למה משה מתייאש ???

יתר על כן – כשאומר לו ה' שייתן בשר לכל העם , שואל משה מהיכן ימצא בשר לכולם , הרי גם אם ישחטו את כל הצאן והבקר שבעולם זה לא יספיק לעם ישראל – **"מאין לי בשר לתת לכל העם הזה ....."**  , ואז ה' עונה לו – **"היד ה' תקצר"** ?? וכי משה לא יודע זאת , הוא לא יודע שלה' יתב' יש המון כוחות והוא יכול להאכיל את כולם בשר ללא בעיה ? מה פרוש השאלה – מאין לי בשר ???

ועוד קשה – פתרונו של ה' למשה הוא : **"ויאמר ה' אל משה אספה לי שבעים איש מזקני ישראל......ואצלתי מן הרוח אשר עליך ושמתי עליהם ונשאו אתך במשא העם ולא תשא אתה לבדך " .**

ה' מצווה את משה לאסוף 70 איש מזקני העם ולהאציל עליהם מרוח אלוקים שנמצאת עד עכשיו רק אצל משה , הם כבר יעזרו לו לפתור את בעיות ההנהגה.

על פניו , מה זה יעזור ? הם רוצים בשר , לא רוח , לא תורה , הם רוצים אוכל ?? הם בכלל לא מדברים על הנהגה עם משה, אז איזה פתרון הוא – קח אנשים שיעזרו לך , הם רוצים לאכול בשר ??

אם ה' אומר כך למשה , כנראה שאנחנו לא מבינים מהי הבעיה האמתית של העם, וכדי להבין זאת צריך להיכנס לעומק העניין , מהי הבעיה של העם באמת ???

דומה כי בעייתם האמתית של המתאווים והמשתוקקים לבשר לא הייתה כלל הבשר **, אלא חווית הריקנות, השעמום וצימאון פנימי לשינוי ולחוויה אחרת .**

**הסבר הדברים :**

עם ישראל צועדים במדבר ללא שינוי וללא אתגרים ומטרות ויעדים חדשים . הם פשוט משועממים !!!! את כל התסכול הם משליכים על הבקשה לבשר . כשאנו משועממים בבית או מתוסכלים או נמצאים במצוקה . אחד הפתרונות שלנו הוא לגשת למקרר ולהתחיל לאכול , האוכל משתיק אותנו , הוא גורם לנו לרוגע מהמצוקה או מהשעמום לזמן האוכל לפחות. זה לא באמת שהעם רוצים בשר , הם פשוט ללא אתגרים , הם משועממים במדבר והם משליכים את חווית הריקנות שלהם על הבשר – **"מי יאכילנו בשר"** ?

משה רבנו – האדם הרוחני הזה שהתורה מעידה עליו שהיה "איש עניו מאוד" , מבין את הבעיה והוא לא יודע כיצד להתמודד עם בשרים , עם תאוות לאוכל . כאדם שכולו רוח ושמימיות , הוא מסוגל להבין טעויות רוחניות כמו חטא העגל או חטא המרגלים – אלו בעיות ברוח , ואותם הוא יכול לפתור לבד , אך כרגע זו לא הבעיה – הבעיה היא כרגע חטא שכולו תאווה , בלי שום אידיאל וערך , בעיה כזו משה לא יודע לפתור , הוא מסוגל לפתור בעיות רוחניות ולא בעיות של תאווה לבשר, ולכן משה שואל את ה' **"מאין לי בשר"**, אני יודע לפתור בעיות רוחניות , אך אני לא יודע להתמודד עם תאוות גשמיות ???

על כן משה פונה לה' ואומר לו – תחליף אותי , אני בטוח שאם אפתור את בעיית הבשר , והרי אתה ה' בכוחך לספק בשר ללא בעיה , אך התאווה הגשמית לא תיפתר כי אח"כ עם ישראל יבקשו משהו אחר – כי המקור לבעיה זה לא הרעב **אלא השעמום** .

ה' יודע שלא מדובר כאן בחומרנות בלבד , אלא בחיפוש פנימי ובריקנות פנימית , ולכן ה' אומר לו לקחת 70 זקנים – **אנשים "מחוברים" לגשמיות** , אנשים שאינם נמצאים במעלתו של משה , ורק אנשים כאלו יוכלו לתווך בין העולם הרוחני ובין העולם של האספסוף- העולם הגשמי , רק הם יוכלו להביא פתרון לעם, הם פשוט מבינים גם את הצדדים הגשמיים והחומריים . לפי זה מובן מאוד מדוע ה' אומר למשה רבנו לקחת 70 זקנים , זוהי תרופה שתפתור את בעיית השעמום, את בעיית ה-"קוטרים" שבעם ישראל.

**מה זה צריך ללמד אותנו ???**

**אנו פוגשים לעיתים גם אצלנו את תאוות הבשר , את הצימאון לעוד ועוד – כסף , מעמד , אוכל טוב , הנאות ותשוקות, עוד סרטים , פלאפונים יותר משוכללים ועוד.**

**כאן חשובה מאוד ההבנה הפנימית שלנו – מהי הבעיה? האם הבעיה היא תשוקה לחומרנות שנובעת משיעמום ובטלה , ואז הפתרון לא יהיה נקודתי כי היום זה בשר ומחר זה כסף ומחרתיים זה מעמד וכ"ו , אלא שהבעיה האמתית היא לפתור את השעמום והבטלה , או ייתכן שכרגע הבעיה היא רק נקודתית גרידא – רעב נקודתי ועכשווי.**

**היכולת שלנו להבין את חולשת התשוקה והגורם לה תסייע בידינו לזהות את מקור הצימאון ולמלאו במה שאני זקוק לו באמת .**

**תפקיד האדם – לדעת לשים את התאוות הגשמיות במקום הראוי להם (ולא יותר מכך) ואף אותם צריך לקחת לטובת הרוח , שהרי כבר דיברנו ומדברים על כך המון בישיבה- לדעת לשלב ולהפיק מהגשמיות כוח לצורך הרוחני של האדם.**

**חופש נעים , מועיל ובע"ה בריא מתוך בשורות טובות .**

אוהבכם ומוקירכם מאוד

שבת שלום ובשורות טובות לעם ישראל

שרגא פרוכטר – ראש הישיבה